bluuebunny/crossref_metadata_2025 huggingface dataset:
Βιομιμητικά υπερμοριακά συστήματα, σύνθεση και χαρακτηρισμός τους, για μετρατροπή της ηλιακής ενέργειας
Authors: Ζερβάκη Γαλάτεια
Published: September 2021

Η χλωροφύλλη στα φυτά είναι η δίοδος που η φύση χρησιμοποιεί για τη συγκομιδή του φωτός, αλλά και για τη διαδικασία μεταφοράς ηλεκτρονίων κατά τη φωτοσύνθεση. Η επιστημονική κοινότητα, εμπνευσμένη από την φυσική φωτοσύνθεση, εκμεταλλεύεται τις ιδιότητες χρωστικών για να σχεδιάσουν τεχνητά συστήματα μετατροπής της ηλιακής ενέργειας σε ηλεκτρική ή και άλλες μορφές. Η συνεχής βελτίωση του σχεδιασμού και της αποτελεσματικότητας αυτών των τεχνητών συστημάτων ξεκινάει από την κατανόηση των βασικών αρχών των φωτοσυνθετικών διαδικασιών. Οι πορφυρίνες αποτελούν σημαντικό δομικό στοιχείο για την ανάπτυξη τέτοιων τεχνητών συστημάτων φωτομετατροπής, μιας και η ίδια η φύση τις χρησιμοποιεί στα φωτοσυνθετικά της κέντρα: η απλούστερη μονάδα του φυσικού φωτοσυνθετικού κέντρου θα μπορούσε να είναι ένα παράγωγο πορφυρίνης όπου ένας δότης ηλεκτρονίων και ένας δέκτης ηλεκτρονίων συνδέονται ομοιοπολικά ή «αυτοσυναρμολογούνται» μέσω ασθενών αλληλεπιδράσεων. Αποτελούν την καλύτερη επιλογή ως φωτοευαισθητοποιητές, λόγω των ιδιοτήτων τους, για τα οργανικά φωτοβολταϊκά συστήματα, και κυρίως για τις Ηλιακές Κυψέλες Ευαισθητοποιούμενης Χρωστικής (DSSC) ή σε υβριδικές ηλιακές κυψέλες. Δεν είναι τυχαίο το γεγονός ότι δύο δεκαετίες μετά την ανακάλυψη των DSSC, μία πορφυρίνη είναι η χρωστική που φέρει μια από τις υψηλότερες αποδόσεις (~ 13%) που έχουν αναφερθεί μέχρι τώρα.Στην παρούσα διδακτορική διατριβή παρουσιάζεται η σύνθεση νέων πορφυρινικών συμπλόκων, δυάδων και τριάδων, που δρουν ως φωτοευαισθητοποιητές για εφαρμογές σε ηλιακές κυψέλες. Η εργασία αποτελείται από τρία μέρη. Στο πρώτο μέρος αναφέρεται η σύνθεση μιας δυάδας πορφυρινών, όπου οι πορφυρίνες ενώνονται μεταξύ τους με εστερικό δεσμό. Η δυάδα φέρει ελεύθερο καρβοξυλικό άκρο, μέσω του οποίου προσδένεται πάνω σε νανοκώνο άνθρακα, σχηματίζοντας ένα νέο υβριδικό υλικό. Οι φωτοφυσικές και φωτοχημικές ιδιότητες του υλικού αυτού μελετώνται.Το δεύτερο μέρος περιλαμβάνει τη σύνθεση νέων δυάδων πορφυρινών, όπου τα δομικά συστατικά έχουν ως συνδετικό κρίκο έναν δακτύλιο τριαζίνης. Οι δυάδες αποτελούνται από μεταλλωμένες με ψευδάργυρο πορφυρίνες, ή με μεταλλωμένες και «ελεύθερες βάσεις», καθώς επίσης, φέρουν, μία ή δύο, καρβοξυλικές ομάδες πρόσδεσης, για να αγκιστρωθούν πάνω στην επιφάνεια του ημιαγωγού της ηλιακής κυψέλης. Τέλος, θέλοντας να προστεθεί άλλο ένα χρωμοφόρο στη δομή του ευαισθητοποιητή, η σύνθεση νέων τριάδων πορφυρινών κυριαρχεί στο τρίτο κομμάτι της εργασίας: στις δύο από αυτές το τρίτο χρωμοφόρο είναι πορφυρίνη, αλλά η τρίτη αποτελείται από πορφυρίνη και BODIPY, τριάδα που απέφερε την καλύτερη απόδοση (6.20%), συγκριτικά με τις υπόλοιπες ενώσεις που αναφέρονται εδώ. Σε κάθε τριάδα, τα χρωμοφόρα ενώνονται μεταξύ τους μέσω του δακτυλίου της τριαζίνης καθώς, επίσης, φέρουν ένα ή δύο καρβοξυλικά οξέα ως ομάδες πρόσδεσης. Όλες αυτές οι ενώσεις χαρακτηρίζονται πλήρως και μελετώνται οι φωτοχημικές τους ιδιότητες, κατά την εφαρμογή τους σε ηλιακά κελιά.
Ανάπτυξη μεθόδων μεταβολομικής ανάλυσης για την εύρεση βιοδεικτών δυναμικού ανθρώπινης αναπαραγωγής
Authors: Βιργιλίου Χριστίνα
Published: September 2021

Σκοπός αυτής της Διδακτορικής Διατριβής είναι η ανάπτυξη μεθόδων ολιστικής και στοχευμένης μεταβολομικής ανάλυσης και η εφαρμογή τους στην ανάλυση βιολογικών δειγμάτων διαφορετικού υποστρώματος καθώς και σε κυτταρικές καλλιέργειες εμβρύων για την εύρεση βιοδεικτών ανθρώπινης αναπαραγωγής. Συγκεκριμένα δείγματα αμνιακού υγρού, ορού αίματος εγκύων γυναικών καθώς και δείγματα εξωκυττάριου θρεπτικού υλικού του κύκλου IVF αναλύθηκαν με τις πιο διαδεδομένες τεχνικές μεταβολομικής ανάλυσης συμπεριλαμβανομένου των LC-MS/MS, GC-MS, NMR, FTICR-MS και UPLC-TOF/MS. Για τις ανάγκες τις παρούσας διατριβής αναπτύχθηκε μια μέθοδος στοχευμένης μεταβολομικής ανάλυσης με την τεχνική (HILIC) UPLC-MS/MS ικανή για την ανίχνευση και σχετική ποσοτικοποίηση περισσότερων από 100 ενδογενών και μη μεταβολιτών. Η ικανότητα ακριβούς ποσοτικοποίησης δεκάδων αναλυτών με μια μόνο έγχυση δείγματος και ανάλυση προσφέρει απαράμιλλα χαρακτηριστικά στη μέθοδο, δεδομένου ότι μπορεί να βελτιώσει το πεδίο εφαρμογής, την τεκμηρίωση και την εναρμόνιση των αποτελεσμάτων. Η τεχνική GC-MS είναι μεταξύ των πιο διαδεδομένων λόγω της ικανότητάς της για υψηλή ευαισθησία και ακρίβεια στην ανάλυση, και της επαναληψημότητας στο προφίλ θραυσματοποίησης των μορίων. Η βελτιστοποίηση της μεθόδου καθιστά την τεχνική GC-MS ένα πολύτιμο εργαλείο στη μεταβολομική ανάλυση. Τα αποτελέσματα της παρούσας διατριβής παρέχουν σαφείς ενδείξεις ότι η μεταβολομική προσέγγιση μπορεί να προσφέρει πλεονεκτήματα στην έρευνα της αιτιολογίας του πρόωρου τοκετού. Τα έμβρυα που αναπτύσσονται in vitro και έχουν υψηλό δυναμικό ανάπτυξης μεταβάλλουν το περιβάλλον τους με διαφορετικό τρόπο συγκριτικά με τα έμβρυα που δεν αναπτύσσονται και δεν εμφυτεύονται επιτυχώς. Η στοχευμένη ανάλυση αποκάλυψε διαφορές στο μεταβολικό προφίλ του εξωκυττάριου περιεχομένου από έμβρυα με διαφορετικά ποσοστά εμφύτευσης. Η χαρτογράφηση του μεταβολικού περιεχομένου των δειγμάτων εξωεμβρυϊκής κοιλότητας αυξάνουν τη σχετική βιοχημική / κλινική εικόνα και θα μπορούσαν να παρέχουν χρήσιμες πληροφορίες για την σχετική έρευνα, με δυνατότητες ανακάλυψης βιοδεικτών που θα μπορούσαν να σχετίζονται με την ανάπτυξη του εμβρύου, την εξέλιξη της εγκυμοσύνης, και την τελική έκβαση.
Πλάτωνος, Ίων ή περί Ιλιάδος
Authors: Νάσαινα Μαρίνα
Published: September 2021

Στο κείμενο του Ίωνα ο Σωκράτης επιχειρεί μέσα από τρείς ελεγκτικές απόπειρες να αποδείξει, κατά μαιευτική συνεπαγωγή, τις οντολογικές εκφυλιστικές διαστάσεις της ποίησης. Έτσι, στην πρώτη του ελεγκτική προσπάθεια ασχολείται με τις επαγγελματικές δεξιότητες των ραψωδών, εκθειάζοντάς τους για την εντρύφησή τους στα κείμενα των άριστων ποιητών. Μάλιστα, όταν ο Ίων διατείνεται - ανταπαντώντας στον Σωκράτη - ότι ειδικεύεται μόνο στον Όμηρο και αποτελεί τον καλύτερο ερμηνευτή του, ο Σωκράτης βρίσκει την ευκαιρία να ελέγξει του ισχυρισμούς του και να αποδείξει ότι η ρητορική του δεινότητα δεν οφείλεται σε τέχνη και επιστήμη, γιατί σ’ αυτή την περίπτωση θα μπορούσε να ερμηνεύσει και τους άλλους ποιητές, όπως ακριβώς τον Όμηρο, αφού η ποίηση υπάρχει ως σύνολο. Στη δεύτερη ελεγκτική του προσπάθεια ελέγχει τις ραψωδικές ικανότητες του Ίωνα, αμφισβητώντας την εντρύφησή του μόνο στον Όμηρο, με το επιχείρημα ότι η θεματολογία των ποιητών είναι κοινή σε γενικές γραμμές και ότι αναμφισβήτητα ο επαΐων κάθε επιστήμης είναι το άτομο που μπορεί να διακρίνει ποιος αποφαίνεται ορθά και ποιος εσφαλμένα στο αντικείμενό του. ο Ίων εξακολουθεί να υποστηρίζει την ειδικότητά του στον Όμηρο.Έτσι, ο Σωκράτης αναπτύσσει τη θεωρία της θεϊκής έμπνευσης, προκειμένου να αποδείξει στον Ίωνα ότι η επιδεξιότητά του στη ραψωδική τέχνη – και ιδιαίτερα στον Όμηρο - οφείλεται σε θεϊκή δύναμη και δεν είναι αποτέλεσμα επαγγελματικής τέχνης και επιστήμης. Μια θεϊκή επίνευση καταλαμβάνει τους ποιητές και στη συνέχεια τους ραψωδούς ώστε να «βγαίνουν έξω από τον εαυτό τους» και , όπως οι «μάντεις» ή οι «μύστες» του Διονύσου να γίνονται τα ασυνείδητα φερέφωνα μιας ανώτερης δύναμης που τους καταλαμβάνει προσωρινά και τους εμπνέει να ερμηνεύουν τα ποιήματά τους. Στην τρίτη ελεγκτική του προσπάθεια ο Σωκράτης ελέγχει το αντικείμενο της ραψωδικής τέχνης. Και, παρά το γεγονός ότι ο διάλογος δεν απολήγει απορηματικά, εντούτοις ολοκληρώνεται με ένα δίλημμα που θέτει ο Σωκράτης στον Ίωνα: είτε ο Ίων διαθέτει όντως μια τέχνη την οποία αρνείται να την αποκαλύψει, οπότε είναι ένας απατεώνας «άδικος», είτε δεν διαθέτει καμία, οπότε είναι πράγματι ένθεος, «θείος». Φυσικά ο Ίων επιλέγει τη δεύτερη εκδοχή.
Aξιολόγηση τεσσάρων μεθόδων βράχυνσης του χρόνου ανάγνωσης του video της ενδοσκόπησης του λεπτού εντέρου με κάψουλα
Authors: Κυριάκος Νικόλαος
Published: September 2021

Σκοπός: Η ανάγνωση όλων των ευρημάτων της ασύρματης ενδοσκόπησης του λεπτού εντέρου με κάψουλα (ΕΚ) είναι επίπονη και χρονοβόρα για τον ιατρό. Σκοπός της μελέτης ήταν να αξιολογήσει τέσσερις τρόπους ανάγνωσης του video της ΕΚ, μέσω των οποίων μειώνεται σημαντικά ο συνολικός χρόνος ανάγνωσης.Μέθοδος: Συνολικά 100 videos με παθολογικά ευρήματα αναγνώστηκαν με 5 διαφορετικούς τρόπους: (Α) απλή προβολή σε ταχύτητα 10 εικόνων/ δευτερόλεπτο (frames per second-fps), (Β) απλή προβολή σε ταχύτητα 20 fps, (Γ) διπλή προβολή (δύο διαδοχικές εικόνες) σε ταχύτητα 20 fps, (Δ) απλή προβολή με το πρόγραμμα Automatic Mode σε ταχύτητα 10 fps, (Ε) προβολή με το πρόγραμμα Quick View σε ταχύτητα 3 fps. Έπειτα συγκρίναμε τα ευρήματα των μεθόδων εξοικονόμησης χρόνου (Β, Γ, Δ, Ε) με την πιο «αργή» μέθοδο (Α) μέσω υπολογισμού του δείκτη συμφωνίας k.Αποτελέσματα: Ο μέσος χρόνος ανάγνωσης του video της ΕΚ με τις μεθόδους «εξοικονόμησης» χρόνου ήταν σημαντικά μικρότερος της μεθόδου Α (μέθοδος A: 59.8 λεπτά, μέθοδος B: 30, μέθοδος Γ: 30.2, μέθοδος Δ: 32.2, μέθοδος E: 16.3). Η συμφωνία στην αναγνώριση παθολογικών ευρημάτων μεταξύ της μεθόδου Α και των 4 συγκρινόμενων μεθόδων ήταν τέλεια και σχεδόν τέλεια (k>0.8), εκτός του Quickview στην αναγνώριση πολυπόδων. Τα ποσοστά διαγνωστικού σφάλματος ήταν 1% για τη μέθοδο Δ, 2% για τις μεθόδους Β και Γ και 12% για την Ε. Καμία περίπτωση όγκου, κοιλιοκάκης ή νόσου Crohn δε «χάθηκε» από τις 4 μεθόδους.Συμπέρασμα: Συμπεραίνουμε ότι η απλή προβολή σε ταχύτητα 20 fps, η διπλή προβολή σε ταχύτητα 20 fps και η απλή προβολή με το πρόγραμμα Automatic Mode σε ταχύτητα 10 fps έχουν ελάχιστο διαγνωστικό σφάλμα και μπορούν με ασφάλεια να αντικαταστήσουν τις πιο αργές και λεπτομερείς μεθόδους παρακολούθησης των εικόνων της ΕΚ. Το Quickview mode είναι ένα χρήσιμο διαγνωστικό εργαλείο μόνο όταν αναμένονται να εντοπιστούν μεγάλες και εκτεταμένες βλεννογονικές βλάβες στο λεπτό έντερο, όπως στην περίπτωση νόσου Crohn ή κοιλιοκάκης
Η εφαρμογή του Customer Relationship Management στον ξενοδοχειακό κλάδο
Authors: Σεργόπουλος Κωνσταντίνος
Published: September 2021

Οι ξενοδοχειακές μονάδες αποτελούν έναν από τους βασικότερους προμηθευτές τουριστικών υπηρεσιών, αφού εξασφαλίζουν στους τουρίστες την διαμονή, αλλά και ένα άλλο πλήθος υπηρεσιών, όπως επισιτιστικές υπηρεσίες, διασκέδαση, οργάνωση εκδηλώσεων κλπ. Η εργασία αρχικά εξετάζει βιβλιογραφικά την διαχείριση των σχέσεων με τους πελάτες (Customer Relationship Management - CRM), ως μια μεθοδολογία που προσβλέπει στην επισήμανση και την προσέλκυση των πελατών, μέσα από τη διαδικασία ανάπτυξης διαπροσωπικών σχέσεων (επιχείρηση – πελάτης).Η διαχείριση των σχέσεων με τους πελάτες (CRM) βοηθά τα ξενοδοχεία στην εξυπηρέτηση των πελατών και την εδραίωση σχέσεων, προσδίδοντάς τους έτσι ένα συγκριτικό πλεονέκτημα.Στο πλαίσιο αυτό η παρούσα έρευνα ασχολείται µε την μελέτη της διαχείρισης σχέσεων με τους πελάτες σε ένα ιδιαίτερα ανταγωνιστικό κλάδο, τον ξενοδοχειακό κλάδο, και συγκεκριμένα ερευνά εάν και με ποιο τρόπο επωφελούνται τα ξενοδοχεία από την υλοποίηση του CRM.Για τον σκοπό αυτό μελετήθηκαν τα ξενοδοχεία τεσσάρων και πέντε αστέρων της Περιφέρειας Αττικής τα οποία λόγω της υψηλής κατηγορίας στην οποία ανήκουν, συνηθίζουν να υιοθετούν και να εφαρμόζουν σύγχρονες πρακτικές στη λειτουργία τους.Ειδικότερα η έρευνα, εξέτασε την σχέση του CRM με ζητήματα που έχουν να κάνουν με την δημιουργία πιστών πελατών,την αύξηση της ικανοποίησης των πελατών,την μακροχρόνια διατήρηση σχέσεων πελατών – ξενοδοχείου,την βελτίωση της οργάνωσης των ξενοδοχειακών μονάδων.Η έρευνα καταλήγει στο βασικό συμπέρασμα ότι η εφαρμογή CRM βοηθάει τα ξενοδοχεία, προσδίδοντας σε αυτά βασικά πλεονεκτήματα. Η αξία του CRM είναι ένα σημαντικό στοιχείο πάνω στο οποίο οι ξενοδοχειακές επιχειρήσεις μπορούν να επενδύσουν αναμένοντας ουσιαστικά οφέλη.
Goodness of fit tests for random effect models with binary responses estimated via h-likelihood
Authors: Κορρέ Αντωνία
Published: September 2021

Η συγκεκριμένη μελέτη παρουσιάζει τεστ καλής προσαρμογής για το συστηματικό μέρος σε μοντέλα τυχαίων επιδράσεων. Συγκεκριμένα προτείνονται τεστ που βασίζονται στο διαχωρισμό των παρατηρήσεων σε αμοιβαίως αποκλειόμενες ομάδες, όπως και σταθμισμένες εκδοχές τους που βασίζονται στη συσχέτιση μεταξύ μίας κατάλληλα προσαρμοσμένης μεταβλητής υποψήφιας για είσοδο στο μοντέλο και των καταλοίπων του μηδενικού μοντέλου. Επιπρόσθετα, προτείνονται σταθμισμένες εκδοχές των διαδικασιών του σωρευτικού αθροίσματος και του κινητού μέσου. Η διαδικασία εκτίμησης που χρησιμοποιείται βασίζεται στην h-πιθανοφάνεια, οπότε όλες οι ποσότητες που χρησιμοποιούνται για να σχηματιστούν τα παραπάνω στατιστικά προέρχονται από αυτή τη μέθοδο εκτίμησης. Οι προσομοιώσεις που παρουσιάζονται έχουν σχεδιαστεί έτσι ώστε να εξετάσουν την επίδοση των στατιστικών σε διαφορετικά μεγέθη δείγματος, διακύμανσης των τυχαίων επιδράσεων, διάφορες αποκλίσεις από το πραγματικό μοντέλο, κ.λπ. Τα αποτελέσματα υποδεικνύουν μία καλύτερη απόδοση των σταθμισμένων στατιστικών, ενώ ωστόσο, υπάρχουν περιπτώσεις όπου κάποια μη σταθμισμένα τεστ επιδεικνύουν μία ίδιου βαθμού απόδοση με αυτή των σταθμισμένων ανάλογών τους. Όλες οι προτεινόμενες στατιστικές εφαρμόζονται σε δύο πραγματικά σύνολα δεδομένων.
Ο ρόλος του συμπαθητικού συστήματος στην αιτιοπαθογένεια του συνδρόμου horner και των συμπτωμάτων του επί ανατομικής βάσεως
Authors: Λαλένης Γεώργιος
Published: September 2021

Στην παρούσα ερευνητική εργασία μελετήθηκε ο ρόλος της συμπαθητικής νεύρωσης στην αιτιοπαθογένεια του συνδρόμου Horner καθώς και η συμπτωματολογία του. Το υλικό της μελέτης προήλθε:α) Από το πτωματικό υλικό που χρησιμοποιείται για την ανατομική μελέτη του ανθρώπινου σώματος από τους δευτεροετείς φοιτητές της Ιατρικής σχολής του Πανεπιστημίου Αθηνών.β) Από ασθενείς του δημόσιου Οφθαλμιατρείου Αθηνών, οι οποίοι υποβλήθηκαν σε διήθηση του συμπαθητικού γαγγλίου του οφθαλμού τους.Χρησιμοποιήθηκαν συνολικά 20 ανθρώπινα πτώματα ( 12 άνδρες και 8 γυναίκες ) και συνολικά 14 ασθενείς του Οφθαλμιατρείου Αθηνών, 8 άνδρες και 6 γυναίκες, οι οποίοι υποβλήθηκαν σε διήθηση του συμπαθητικού γαγγλίου του οφθαλμού τους.Η ερευνητική μελέτη της παρούσας διδακτορικής διατριβής εκτός από τη μελέτη της συμπαθητικής νεύρωσης και τον συσχετισμό της με την αιτιοπαθογένεια του συνδρόμου Horner, συμπεριέλαβε και μια μελέτη του εξετασθέντος υλικού σε τρείς ηλικιακές περιόδους, 20-40 ετών, 40-60 ετών, 60-80 ετών.Σε ό,τι αφορά τη μέθοδο έρευνας έγινε αμφοτερόπλευρη λήψη του συμπαθητικού γαγγλίου από το διαθέσιμο πτωματικό υλικό. Μετά τη φωτογράφισή του το κάθε γάγγλιο στάλθηκε στο εργαστήριο Παθολογικής Ανατομίας του νοσοκομείου Ερρίκος Ντυνάν για ιστοπαθολογοανατομική εξέταση. Στην συνέχεια τα ανευρισκόμενα στοιχεία από την παραπάνω μελέτη καταγράφηκαν και αξιολογήθηκαν μετά από άμεση συσχέτιση με τα ιστοπαθολογικά ευρήματα που προήλθαν από τους ασθενείς που υποβλήθηκαν σε διήθηση του οφθαλμικού συμπαθητικού γαγγλίου με σκοπό να διαπιστωθεί ο βαθμός συσχέτισης της συμπαθητικής νεύρωσης και του συνδρόμου Horner.
Έκφραση και προγνωστική αξία της ρυθμιστικής του ασβεστίου πρωτεΐνης S-100A2 στο πλακώδες καρκίνωμα του οισοφάγου
Authors: Κυριαζάνος Ιωάννης
Published: September 2021

Σκοπός της παρούσας μελέτης ήταν να διερευνηθεί η έκφραση και η προγνωστική σημασία της δεσμευτικής το ασβεστίου πρωτεΐνης S100A2 στο πλακώδες καρκίνωμα του οισοφάγου.ΠΕΡΙΛΗΨΗΕίναι γνωστό ότι μεταβολές στην ενδοκυττάρια και κύρια την κυτταροπλασματική συγκέντρωση του ασβεστίου, διαδραματίζουν σημαντικό ρόλο στο μηχανισμό ελέγχου πληθώρας κυτταρικών αντιδράσεων μεταξύ των οποίων και ο κυτταρικός πολλαπλασιασμός και η απόπτωση. Οι ενδοκυττάριες δεσμευτικές του ασβεστίου S100 πρωτεΐνες, έχουν αποδειχθεί μόρια-«κλειδιά» στην προώθηση ενδοκυττάριων μηνυμάτων μέσω του ρυθμιστικού τους ρόλου επί του ασβεστίου.Μεταξύ αυτών, η πρωτεΐνη S100A2, έχει αποτελέσει αντικείμενο αυξημένης έρευνας, λόγω της σταθερής της έκφρασης σε πληθώρα ανθρώπινων επιθηλιακών κυττάρων, καθώς και λόγω της απώλειας της έκφρασής της σε περιπτώσεις ανάπτυξης κακοήθων όγκων. Έχει τοιουτοτρόπως χαρακτηρισθεί σαν «ογκο-κατασταλτική» πρωτείνη και η απώλεια της έκφρασής της έχει αποδειχθεί ότι έχει προγνωστικό χαρακτήρα για την εξέλιξη ασθενών με ποικιλία κακοήθων όγκων, αποδίδοντας της έναν χαρακτήρα προγνωστικού δείκτη.Στην παρούσα μελέτη εξετάσαμε την κλινική αξία της ανοσοϊστοχημικής έκφρασης της πρωτεΐνης S100A2, μεταξύ 116 ασθενών με πλακώδες οισοφαγικό καρκίνωμα που υποβλήθηκαν σε οισοφαγεκτομή. Η έκφραση της πρωτεΐνης αποδείχθηκε ισχυρή και οι αντίστοιχοι όγκοι χαρακτηρίστηκαν ως S100A2-θετικοί σε 49 περιπτώσεις (42,2%). Η έκφραση της πρωτεΐνης ήταν σημαντικά ισχυρότερη μεταξύ ευμεγέθων (p=0.01) και καλά διαφοροποιημένων (p=0.013) όγκων. Όγκοι που συνοδεύονταν από την παρουσία θετικών λεμφαδενικών μεταστάσεων, παρουσίαζαν σταθερά μειωμένη έκφραση της πρωτεΐνης, σε σχέση με τους αντίστοιχους όγκους χωρίς λεμφαδενική διασπορά για κάθε κατηγορία σταδίου Τ, σύμφωνα με το ΤΝΜ σύστημα ταξινόμησης του οισοφαγικού καρκίνου. Παρά ταύτα η διαφορά αυτή απέκτησε στατιστικά σημαντική σημασία (p=0.041) μόνο για τα πρώιμα πλακώδη οισοφαγικά καρκινώματα σταδίου Τ1β.Η έκφραση της πρωτεΐνης S100A2, αποδείχθηκε ανεξάρτητος προγνωστικός παράγοντας για την επιβίωση των ασθενών με αρνητικούς λεμφαδένες όπου η παρουσία της συνδεόταν άμεσα με την επιμήκυνση της επιβίωσης των ασθενών. Αντίθετα δεν αναδείχθηκε καμμία προγνωστική σημασία της έκφρασης της πρωτεΐνης για την επιβίωση των ασθενών με θετικούς λεμφαδένες.Η εκτίμηση της έκφρασης της πρωτεΐνης S100A2 μπορεί ως εκ τούτου να αποδειχθεί σημαντικός παράγοντας στην διαμόρφωση της θεραπευτικής αντιμετώπισης των ασθενών με πλακώδες οισοφαγικό καρκίνωμα. Ιδιαίτερα η κατηγορία των ασθενών με αρνητικούς λεμφαδένες και σύγχρονη απώλεια της κυτταρικής έκφρασης της πρωτεΐνης S100A2, φαίνεται να αντιπροσωπεύει ομάδα ασθενών «υψηλού κινδύνου» για υποτροπή της νόσου και μειωμένη συνολική επιβίωση, επιβάλλοντας την αντιμετώπιση της με την προσθήκη και άλλων επικουρικών θεραπευτικών μέσων καθώς και την παρακολούθηση της με πλέον ενδελεχή μεταθεραπευτικό έλεγχο.
Ο ενδιάμεσος χώρος των γυναικών δυτικά της Αθήνας
Authors: Χατζηβασιλείου Σαλώμη
Published: September 2021

Η παρούσα διατριβή διερευνά τη συγκρότηση του αστικού χώρου μέσα από την παρουσία του φύλου στον ενδιάμεσο χώρο και τις συνθήκες που καθιστούν δυνατή τη συγκρότηση της ιστορίας μέσα από αυτή τη παρουσία. Προς αυτή την κατεύθυνση διερευνάται ο ρόλος των γυναικών, στους χώρους του ενδιάμεσου, του μεταβατικού, των ετεροτοπιών και των κατωφλιών, στο Δήμο Χαϊδα¬ρίου, κατά τη διάρκεια της εξέλιξης της περιοχής, από την αρχαιότητα έως σήμερα. Η διερεύνηση αναφέρεται σε διάφορες χωρικές κλίμακες, ξεκινώντας από το επίπεδο του Δήμου, συνεχίζοντας και εστιάζοντας στη συνοικία του Δάσους, τις γειτονιές του, τα Ο.Τ. και καταλήγει στο επίπεδο των ιδιοκτησιών και των κατοικιών. Όσον αφορά στη συνοικία του Δάσους δίνεται έμφαση στον τρόπο που συνδιαμορφώ¬νονται το φύλο και οι ενδιάμεσοι/μεταβατικοί/ετεροτοπικοί χώροι και τα κατώφλια, μέσα από την καθη¬με¬ρινή ζωή των γυναικών, από την περίοδο λίγο πριν την πρώτη ένταξη της περιοχής στο σχέδιο πόλης, ενώ σε επίπεδο Δήμου, ιδιαίτερη έμφαση δίνεται στη Δυτι¬κή Πύλη, ως διαχρονικό κατώφλι της Αθήνας, καθώς συγκροτεί ένα χώρο πολύ φορτισ¬μέ¬νο και «αυλακωμένο»/«καλλιεργημένο» από τη γυναικεία παρου¬σία. Οι Ιεροί τόποι της Δυτικής Πύλης και οι αναφορές στις γυναίκες και τους σχετι¬κούς συμβολισ¬μούς, αποτελούν την οπτική, μέσα από την οποία η διατριβή αφηγείται την ιστορία του Δήμου. Οι αναλογίες των εποχών φωτίζουν το τώρα αναδεικνύοντας ένα ιστορικό παρόν που ως μέγεθος στιγματίζεται από συγκεκριμένες ιστορικές και πολιτισμικές σηματοδοτή¬σεις. Τα ίχνη του παρελθόντος στον ενδιάμεσο χώρο, αναδεικνύουν τις συνθήκες εγκαθίδρυσης και νομιμοποίησης κυρίαρχων αντιλήψεων περί φύλου. Αν και πολλά στοιχεία κοινωνικής οργάνωσης των πόλεων εμφανίζουν διάρκεια, όπως ακριβώς οι έμφυλες διαιρέσεις, αμφότερα παρουσιάζουν σημαντική ρευστότητα. Εξάλλου υπάρχει σαφής αλληλεπίδραση ανάμεσα στις μεταβαλλόμενες ταυτότητες του φύλου και στα μεταβαλλόμενα αστικά τοπία
Άσθμα μετά από άσκηση σε αθλητές υψηλών επιδόσεων
Authors: Βακάλη Σοφία
Published: September 2021

Η διάγνωση του επαγόμενου από άσκηση βρογχόσπασμου (ΕΑΒ) απαιτεί τη χρήση δοκιμασιών βρογχικής πρόκλησης(ΔΒΠ), καθώς τα επαγόμενα από άσκηση αναπνευστικά συμπτώματα (ΕΑΑΣ) έχουν πτωχή διαγνωστική αξία. Αξιολογήσαμε τα ΕΑΑΣ, τον ΕΑΒ και το άσθμα σε αθλητές υψηλών επιδόσεων και εκτιμήσαμε την εγκυρότητα των ΔΒΠ στη διάγνωση του ΕΑΒ. Επίσης, αξιολογήθηκαν η ρινίτιδα και η ατοπία. Διακόσιοι αθλητές υψηλών επιδόσεων (55 με ιστορικό διάγνωσης άσθματος) συμμετείχαν στην αρχική φάση της μελέτης και εξετάστηκαν με δερματικές δοκιμασίες δια νυγμού και με μετρήσεις της πνευμονικής λειτουργίας και του εκπνεόμενου Μονοξειδίου του Αζώτου ( exhaled Nitric Oxide, eNO). Καταγράφηκαν τα ΕΑΑΣ και αξιολογήθηκε ο ΕΑΒ με πρόκληση με μεταχολίνη, ευκαπνικό εθελούσιο υπεραερσμό (EVH), μαννιτόλη και δοκιμασία πρόκλησης με άσκηση. Τα ΕΑΑΣ και τα αναπνευστικά συμπτώματα τύπου άσθματος αναφέρθηκαν σε μεγάλο βαθμό από τους αθλητές. Το ιστορικό άσθματος ήταν συχνό, ιδίως στους άντρες αθλητές. Διαπιστώθηκε υψηλή επίπτωση ατοπίας (48.7%) και αλλεργικής ρινίτιδας (30.5%) στους αθλητές ( ανεξάρτητα από το ιστορικό διεγνωσμένου άσθματος). Η πρόκληση με μεταχολίνη είχε τα υψηλότερα θετικά ποσοστά, μεταξύ όλων των ΔΒΠ στους αθλητές με άσθμα (86%) αλλά και στους αθλητές χωρίς προηγούμενη διάγνωση άσθματος (63%). Επίσης, οι αθλητές με άσθμα είχαν υψηλότερο ποσοστό ανταπόκρισης στην πρόκληση με μεταχολίνη και στο EVH συγκριτικά με τους αθλητές χωρίς προηγούμενη διάγνωση άσθματος (p: 0.012 και p: 0.017, αντίστοιχα), ενώ η συχνότητα της θετικής ανταπόκρισης των αεραγωγών στην πρόκληση με μαννιτόλη ήταν παρόμοια στις δύο ομάδες αθλητών. Η αναφορά ΕΑΑΣ, ρινίτιδας και ατοπίας δεν συσχετίστηκε με θετική ανταπόκριση στις ΔΒΠ. Υψηλή επίπτωση άσθματος, αλλεργικής ρινίτιδας και ατοπίας βρέθηκε στους Έλληνες αθλητές υψηλών επιδόσεων που συμμετέχουν σε διεθνή αθλητικά γεγονότα. Συνιστάται να γίνεται προληπτικός έλεγχος των αθλητών για ΕΑΒ με χρήση ΔΒΠ, ανεξάρτητα από την αναφορά αναπνευστικών συμπτωμάτων κατά την άσκηση ή από το αν έχουν ιστορικό άσθματος.
Προσαρμοστικά μαθησιακά παίγνια κατά Nash σε απελευθερωμένες αγορές ηλεκτρικής ενέργειας
Authors: Σκουλίδας Χρήστος
Published: September 2021

Αντικείμενο της διατριβής είναι η προσομοίωση και μελέτη απελευθερωμένων αγορών ηλεκτρικής ενέργειας με χρήση προσαρμοστικών στοχαστικών μαθησιακών παιγνίων κατά Nash. Με τη χρήση ειδικού λογισμικού που αναπτύχθηκε στο πλαίσιο της διατριβής μελετώνται θέματα διάρθρωσης, κανόνων και συμπεριφοράς των αγορών ηλεκτρικής ενέργειας, αλλά και των συμμετεχόντων σε αυτές, μοντελοποιώντας τη λειτουργία τους ως ένα μη συνεργατικό παίγνιο Νash με ελλιπή πληροφόρηση, όπου συμμετέχουν πολλοί παίκτες με αντικρουόμενα συμφέροντα, έκαστος των οποίων ενδιαφέρεται για την επίτευξη του δικού του σκοπού, εν προκειμένω την μεγιστοποίηση του κέρδους του. To μοντέλο της αγοράς περιλαμβάνει: (α) έναν ανεξάρτητο διαχειριστή ο οποίος αγοράζει ποσότητες ηλεκτρικής ενέργειας για να καλύψει τη ζήτηση και (β) παίκτες/παραγωγούς που υποβάλλουν οικονομικές προσφορές με τη μορφή της καμπύλης του οριακού τους κόστους για τη διάθεση της παραγωγής τους. Οι παραγωγοί δεν γνωρίζουν τα κόστη, τις επιλογές και τα αποτελέσματα των αντιπάλων τους και για το λόγο αυτό χρησιμοποιούν έναν προσαρμοστικό στοχαστικό μαθησιακό αλγόριθμο προκειμένου να αντισταθμίσουν αυτή την έλλειψη πληροφορίας. Αρχικά, εξετάζονται και αξιολογούνται οι επιπτώσεις και η ευαισθησία του μοντέλου ως προς τα χαρακτηριστικά της αγοράς (πλήθος και τύπος παραγωγών, ανώτατο επιτρεπτό όριο προσφορών) αλλά και των τεχνικών παραμέτρων του παιγνίου (τύπος και μέγεθος βήματος προσαρμογής συντελεστών προσφοράς και στοχαστικού προφίλ συμπεριφοράς). Ακολουθεί μία εκτεταμένη σύγκριση των δύο μεθόδων τιμολόγησης (Uniform Pricing και Pay-As-Bid) για διαφορετικά είδη αγοράς και συμμετεχόντων. Στη συνέχεια παρουσιάζονται δύο παραλλαγές του αρχικού μοντέλου με τη διενέργεια αντίστοιχων συγκρίσεων και αξιολογήσεων: (α) το μοντέλο δύο συνδεδεμένων αγορών ηλεκτρικής ενέργειας και (β) το μοντέλο με δυνατότητα υποβολής προσφορών από την πλευρά της ζήτησης (DSB) και παράλληλη εισαγωγή της έννοιας του Εκπροσώπου Παραγωγής ή Ζήτησης που χρησιμοποιεί Κατανεμημένη τοπική Παραγωγή (DER) διαφόρων τεχνολογιών καθώς και προσφορές περικοπής φορτίου. Τέλος, γίνεται σύγκριση των αποτελεσμάτων που προκύπτουν από τις προσομοιώσεις (τιμές σύγκλισης του μοντέλου) με τα αναλυτικώς υπολογιζόμενα σημεία ισορροπίας Nash των αντίστοιχων παιγνίων.
Το κωμικό του χαρακτήρα/ήρωα στο σύγχρονο εικονογραφημένο μικροαφήγημα 1990-2010
Authors: Τζιτζιλή Ειρήνη
Published: September 2021

Η παρούσα διατριβή μελετά το χιούμορ σε πενήντα εικονογραφημένα μικροαφηγήματα της περιόδου 1990-2010, εστιάζοντας στη διερεύνηση του κωμικού στοιχείου των χαρακτήρων. Από το σώμα κειμένων της περιόδου αυτής, σχηματίστηκαν τέσσερις κατηγορίες μελέτης στις οποίες διερευνάται η λειτουργία του χιούμορ με στόχο να καταγράψουμε τις διάφερες όψεις του φαινομένου του. Τα συγκεκριμένα έργα, είναι ενδεικτικά των νεοτερικών τάσεων της περιόδου μελέτης, ενώ η θεματολογία τους είναι εμπνευσμένη από διάφορα πεδία της σύγχρονης εποχής. Η μέθοδος ανάλυσης των έργων είναι μεικτή, καθώς συνδυάζει την ποιοτική ανάλυση περιεχομένου με: τις θεωρίες του χιούμορ, τις θεωρίες «μελέτης και αποκάλυψης» των λογοτεχνικών χαρακτήρων και τη λειτουργία της εικονογράφησης. Πρωταρχική επιδίωξη της παρούσας διατριβής, είναι η εξέταση των τεχνικών που μετέρχεται το χιούμορ τόσο στο λεκτικό κείμενο όσο και στην εικονογράφηση προκειμένου να αναδείξουμε τον τρόπο λειτουργίας του μέσα από τη δράση των λογοτεχνικών χαρακτήρων, αναδεικνύοντας παράλληλα τις συγγραφικές τάσεις της περιόδου 1990-2010. Από την εξέταση των συγκεκριμένων έργων, καταλήγουμε στο συμπέρασμα ότι το χιούμορ χρησιμοποιείται ως μηχανισμός που εξυπηρετεί τις ιδεολογικές σκοπιμότητες της εκάστοτε αφήγησης που εγγράφεται. Ως βασικές λειτουργίες του αποδεικνύονται η παιγνιώδης λογική, η πολυεπίπεδη λειτουργία του, η ιδιότητα του να ανατρέπει αναχρονιστικές απόψεις και στερεότυπα και να προκαλεί την κριτική επεξεργασία και τον προβληματισμό. Στο χιουμοριστικό αποτέλεσμα συνεργάζονται εξίσου το λεκτικό κείμενο και η εικονογράφηση, ενώ το χιούμορ συνυφαίνεται ποικιλοτρόπως με τις νεοτερικές τεχνικές προκειμένου να επιτελεστεί. Ειδικότερα για τους χαρακτήρες, διαπιστώνεται ότι το χιούμορ εντοπίζεται τόσο μεμονωμένα όσο και συνδυαστικά με τις τεχνικές άμεσης και έμμεσης παρουσίασης των χαρακτήρων, γεγονός που επιβεβαιώνει τη δυνατότητα της συνδυαστικής προσέγγισης των εν λόγω θεωριών με σκοπό τη διερεύνηση του κωμικού των χαρακτήρων.
Μικροβιακά αίτια σηπτικού συνδρόμου σε 'Ελληνες ασθενείς
Authors: Παυλάκη Μαρία
Published: September 2021

Σκοπός της μελέτης ήταν να διερευνήσει τη συμμετοχή της πολυμικροβιακήςβακτηριαιμίας στην έκβαση της σήψης. Πρόκειται για μια αναδρομική ανάλυση δεδομένωνπου συγκεντρώθηκαν προοπτικά από ασθενείς που ανέπτυξαν σήψη με συνοδόβακτηριαιμία εκτός και εντός μονάδος εντατικής θεραπείας. Δημογραφικά και κλινικάχαρακτηριστικά συγκρίθηκαν ανάμεσα σε ασθενείς με λοίμωξη συνοδευόμενη απόπολυμικροβιακή και μονομικροβιακή βακτηριαιμία. Ανάμεσα σε 412 ασθενείς μεβακτηριαιμία, καταγράφηκαν 47(11,4%) με πολυμικροβιακή, οι οποίοι σε σύγκριση με τουςασθενείς με μονομικροβιακή παρουσίαζαν σημαντικά υψηλότερα Apache II scores καιυψηλότερα ποσοστά περιστατικών με σοβαρή σήψη/σηπτικό shock. Η συνολική θνητότηταστην περίοδο των 28 ημερών ήταν σημαντικά υψηλότερη για τις πολυμικροβιακές, σε σχέσημε τις μονομικροβιακές λοιμώξεις (38,3% σε σχέση με 24,7%, P=0,033), παρά το γεγονόςότι και οι 2 ομάδες δεν είχαν διαφορά ως προς την καταλληλότητα της χορηγούμενηςαντιμικροβιακής αγωγής (78,7% σε σχέση με 86,6%). Στις πολυμικροβιακές λοιμώξειςεπικράτησε η πρωτοπαθής βακτηριαιμία από συνδυασμούς των enterococcus faecalis,klebsiella pneumonia και acinetobacter baumannii, ενώ στις μονομικροβιακές κυριάρχησαν οι λοιμώξεις του ουροποιητικού συστήματος από Ε. coli, klebsiella pneumonia ήPseudomonas aeruginosa. Στην πολυπαραγοντική ανάλυση η παρουσία πολυμικροβιακήςλοίμωξης (HR=1.86, p=0.039) και η συνύπαρξη άλλων νοσημάτων (HR=2.35, p=0.004)ήταν ανεξάρτητοι παράγοντες επιβίωσης των ασθενών. Συμπερασματικά οιπολυμικροβιακές λοιμώξεις οφείλονταν κυρίως σε πρωτοπαθή βακτηριαιμία και τοσυχνότερο απομονωθέν παθογόνο ήταν ο Enterococcus faecalis και σε σύγκριση με τιςμονομικροβιακές, συνδέθηκαν με διπλάσιο κίνδυνο θνητότητας.
Creating and assessing composite indicators
Authors: Αγγελόπουλος Παναγιώτης-Ιάσων
Published: September 2021

Η διερεύνηση του φαινομένου της διασποράς των οικονομικών διακυμάνσεων, σε εθνικό και διεθνές επίπεδο, αποτελεί ένα σημαντικό πεδίο της οικονομικής έρευνας. Χαρακτηριστικά της διασποράς αυτής είναι ιδιαίτερα εμφανή ως προς τις επιπτώσεις τους στους λιμένες και το θαλάσσιο εμπόριο. Βραχύβιες και μακροχρόνιες παραλλαγές οικονομικών διακυμάνσεων μεταδίδονται, αλλά και αντανακλώνται στη λιμενική βιομηχανία και τη ναυτιλία. Με τη δημιουργία και ανάλυση συνθετικών δεικτών, μέσω μη-παραμετρικών φασματικών μεθόδων έχουμε τη δυνατότητα να:α) Επεκτείνουμε το πεδίο επί του οποίου αναλυτικά δεδομένα λιμενικής δραστηριότητας και εμπορευματικής κίνησης μπορούν να συνδυασθούν και να δημιουργήσουν, μέσω παραγοντικών μοντέλων, δείκτες, οι οποίοι μπορούν να σκιαγραφήσουν τα χαρακτηριστικά των λιμένων ως περιφερειακοί ρυθμιστές προσφοράς και ζήτησης και να τεκμηριώσουν τη δυνατότητά τους να αντανακλάσουν συνδυαστικά οικονομική δραστηριότητα σε εθνικό επίπεδο. Υλοποιούμε την ιδέα αυτή στη λιμενική βιομηχανία των Η.Π.Α, με τη δημιουργία Δεικτών Λιμενικών Υπηρεσιών, βασισμένων στο ΑΕΠ και στην οικογένεια των δεικτών Βιομηχανικής Παραγωγής, αναδεικνύουμε τη χρησιμότητά τους για τη λιμενική οικονομική και τη μακροοικονομική ανάλυση, και υποστηρίζουμε την αξιοποίησή τους ως ενδείξεις της κατάστασης της λιμενικής βιομηχανίας σε εθνικό επίπεδο, όσο και ως εγκαίρως διαθέσιμους σύγχρονους μακροοικονομικούς δείκτες, φέροντες προστιθέμενη αξία. Επιπρόσθετα, με χρήση του παραγοντικού μοντέλου ως εργαλείο προβλέψεων, καταγράφουμε ικανοποιητική απόδοση και ακρίβεια έναντι εναλλακτικών πρότυπων μοντέλων, με πεδίο εφαρμογής τόσο σε επιχειρησιακό και λειτουργικό επίπεδο λιμένα, όσο και σε επίπεδο μακροοικονομικών δεικτών.β) Αναδεικνύουμε τα περιοδικά χαρακτηριστικά των ναύλων του θαλασσίου εμπορίου, μέσω της δημιουργίας ετήσιων και μηνιαίων συνδυαστικών δεικτών και ανάλυσης ημερήσιων δεικτών, καταγράφουμε τις φασματικές τους διακυμάνσεις μέσα στο χρόνο και σκιαγραφούμε ιστορικές αναλογίες μεταξύ διακυμάνσεων ναυλαγορών και οικονομικών διακυμάνσεων. Διαχωρίζουμε τα φασματικά τους χαρακτηριστικά με τη μέθοδο της Εμπειρικής Αποδόμησης , και διαμέσω απόσβεσης σημαντικών διαφορών στο πλάτος ταλάντωσης, χωρίς την εισαγωγή αρμονικής παραμόρφωσης, αποκαλύπτουμε την εξέλιξη των περιοδικών χαρακτηριστικών των δεικτών με χρήση ανάλυσης χρόνου-συχνότητας. Αναλύουμε το θαλάσσιο εμπόριο από το 1741 έως σήμερα με χρήση συνδυαστικού δείκτη ναυλαγορών και εξερευνούμε τα βραχυχρόνια και μακροχρόνια δυναμικά του χαρακτηριστικά με λεπτομερή αποτίμηση των μακροπρόθεσμων περιοδικών διακυμάνσεων ή Μακρών Κυμάτων τύπου Kuznets και Kondratiev, επιχειρηματικών κύκλων, διακυμάνσεων επενδύσεων τύπου Juglar, κύκλων αποθεμάτων τύπου Kitchin. Εξετάζουμε την συνάφεια μεταξύ εμπειρικών αποτελεσμάτων και θεωρίας και το χρονολόγιο των πιθανών δεσμών μεταξύ ναυτιλιακής ιστορίας, εμπορίου καθώς και φαινομένων πίσω από βραχύβιες διακυμάνσεις.
Regulatory strategic adaptation
Authors: Κολιούσης Ιωάννης
Published: September 2021

Η παρούσα διατριβή αναλύει τις επιπτώσεις της απορρύθμισης στις ευρωπαϊκές εταιρείες μεταφορών και στον ευρωπαϊκό κλάδο των μεταφορών εν γένει. Πιο συγκεκριμένα, η ανάλυση πραγματεύεται τον αντίκτυπο της απορρύθμισης, τόσο εντός ενός τομέα όσο και δια-τομεακά στον κλάδο των μεταφορών, σχετικά με τη διοικητική αποτελεσματικότητα της απορυθμισμένης μεταφορικής εταιρείας. Επιπλέον, η διατριβή ασχολείται με τις διατομεακές επιπτώσεις της απορρύθμισης, αναλύοντας τα αποτελέσματα της μείωσης των περιορισμών εισόδου όσο και της έντασης της ρύθμισης στις μεταφορές. Επιπρόσθετα, η διατριβή αναπτύσσει και εισάγει ένα στρατηγικό εργαλείο, το οποίο μπορεί να χρησιμοποιηθεί ως οδηγός για λήψη αποφάσεων στο ανώτατο εταιρικό επίπεδο, όχι μόνο στις βιομηχανίες όπου ο Κύριος Πάροχος ιδιωτικοποιείται, αλλά και σε βιομηχανίες όπου ένα ισχυρό κανονιστικό σοκ έχει εισαχθεί. Επίσης, η διατριβή παρουσιάζει βασικές πτυχές χάραξης πολιτικής σε σχέση με την απορρύθμιση του ευρωπαϊκού κλάδου των μεταφορών. Τα αποτελέσματα της στατιστικής ανάλυσης, η οποία βασίστηκε σε εμπειρικά δεδομένα, επιβεβαιώνουν τις προσδοκίες σχετικά με τις στρατηγικές αποφάσεις. Πιο συγκεκριμένα, στη βραχυχρόνια περίοδο, οι ιδιωτικοποιημένες εταιρείες προσπαθούν να βελτιστοποιήσουν τη λειτουργική αποδοτικότητα και την κερδοφορία τους, ωστόσο, πιο μακροπρόθεσμα, δεν εμφανίζονται πρόθυμες να αναλάβουν ρίσκο αυξάνοντας τις κεφαλαιουχικές δαπάνες, με άλλα λόγια, δεν επενδύουν περισσότερο. Ομοίως, η εμπειρική ανάλυση σχετικά με το μεταφορικό έργο, μετά την απελευθέρωση, δείχνει ότι οι απορρυθμιστικές πρωτοβουλίες είναι δυνατόν να αυξήσουν τη συνολική παραγωγή του τομέα των μεταφορών, ωστόσο, σε επίπεδο δια-τομεακό, τα μέσα μεταφοράς που έχουν την μεγαλύτερη ικανότητα κατάκτησης μεριδίου αγοράς φαίνεται να αυξάνουν την παραγωγή τους εις βάρος των άλλων μέσων μεταφοράς, όπως η αιτιώδης συνάφεια μεταξύ της απορρύθμισης των οδικών μεταφορών και της παραγωγής του τομέα ναυτιλίας μικρών αποστάσεων επιβεβαιώνει σε Ευρωπαϊκό επίπεδο. Με βάση τα εμπειρικά αποτελέσματα, η μελέτη αυτή συμβάλλει στη βιβλιογραφία της διοίκησης συστημάτων μεταφορών με την ανάπτυξη ενός εργαλείου στρατηγικών αποφάσεων προσαρμογής στην απορρύθμιση, με την αξιολόγηση των επιπτώσεων της απελευθέρωσης στο επίπεδο των συστημάτων μεταφορών και με τον καθορισμό συστάσεων πολιτικής που στοχεύουν στην εξάλειψη τυχών αδυναμιών) των απορρυθμιστικών πρωτοβουλιών.
Διαφορές επούλωσης τραυμάτων από νυστέρι ραδιοσυχνοτήτων σε δέρμα και σπλήνα νεαρών και ενηλίκων επιμύων
Authors: Ασημακίδου Μαρία
Published: September 2021

Σκοπός: Τα δεδομένα που υπάρχουν στη διεθνή βιβλιογραφία για την εφαρμογή των ραδιοσυχνοτήτων στα παιδιά και τα αποτελέσματα που αυτή συνεπάγεται είναι περιορισμένα. Οι μεταλλοπρωτεάσες, πρωτεΐνες οι οποίες έχουν εκτενώς μελετηθεί στην επούλωση του δέρματος, χρησιμοποιήθηκαν ως μέσο ανίχνευσης των επιδράσεων της εφαρμογής ραδιοσυχνοτήτων στο δέρμα και το σπλήνα νεογνικών και ενήλικων πειραματόζωων.Υλικό και μέθοδος: Πειραματόζωα της οικογένειας των αρουραίων (Whistar rats) χρησιμοποιήθηκαν για τη μελέτη μας. Συνολικά χρησιμοποιήθηκαν 30 πειραματόζωα (15 νεογνικής ηλικίας και 15 ενήλικα). Με τη χρήση νυστεριού ραδιοσυχνοτήτων διενεργήθηκε διάνοιξη του δέρματος και μερική σπληνεκτομή του κάτω πόλου του σπληνός. Ιστικά δείγματα συλλέχθηκαν κατά το πρώτο, τρίτο και έβδομο εικοσιτετράωρο. Τα δείγματα αναλύθηκαν με τη χρήση ζυμογραφίας. Η στατιστική ανάλυση των δεδομένων έγινε με μη παραμετρικές μεθόδους και επίπεδο στατιστικής σημαντικότητας θεωρήθηκε το p=0,05. Αποτελέσματα: Στο δέρμα κατά το πρώτο και τρίτο εικοσιτετράωρο η MMP-9 εμφανίζει μεγαλύτερη δραστικότητα. Τα ενήλικα πειραματόζωα εμφανίζουν μεγαλύτερη δραστικότητα από τα νεογνά για τα χρονικά αυτά σημεία. Κατά το έβδομο εικοσιτετράωρο η MMP-2 εμφανίζει τη μεγαλύτερη δραστικότητά της. Στο χρονικό αυτό σημείο τα ενήλικα εμφανίζουν μεγαλύτερη δραστικότητα του ενζύμου σε σχέση με τα νεογνά. Τόσο η MMP-2 όσο και η MMP-9 εμφανίζουν μεγαλύτερη δραστικότητα στη χειρουργημένη περιοχή κατά τα χρονικά σημεία στα οποία εμφανίζουν και τη μεγαλύτερη δραστικότητα.Στο σπληνικό ιστό η MMP-2 παρουσιάζει τη μεγαλύτερη δραστικότητα στο έβδομο εικοσιτετράωρο με τα ενήλικα πειραματόζωα να έχουν εντονότερη δραστικότητα από τα νεογνά. Η MMP-9 αυξάνει κατά το πρώτο εικοσιτετράωρο για τα ενήλικα και καθυστερημένα κατά το τρίτο εικοσιτετράωρο για τα νεογνά.Τόσο η MMP-2 όσο και η MMP-9 παρουσιάζουν περισσότερο τοπική ενεργοποίηση με εξαίρεση την MMP-9 στον νεογνικό σπληνικό ιστό.Συμπεράσματα: Τα αποτελέσματα της ρύθμισης των μεταλλοπρωτεασών στο δέρμα ήταν αντίστοιχα με αυτά της διεθνούς βιβλιογραφίας. Η δραστικότητα των μεταλλοπρωτεασών στο σπλήνα δεν είναι γνωστή και συγκρίθηκε με αυτή του δέρματος. Ο σπλήνας παρουσιάζει μια πιο ολιστική αντίδραση στη βλάβη στο επίπεδο της MMP-9. Παράλληλα τα νεογνά παρουσιάζουν πιο καθυστερημένη ενεργοποίηση των μεταλλοπρωτεασών στο σπληνικό ιστό.
Οι κυτταροκίνες ακτιβίνη Α (Activin A) και ινχιμπίνη (Inhibin) στο υπερκείμενο των προκλητών πτυέλων ως βιολογικοί δείκτες στην παθογένεια και τη βαρύτητα του βρογχικού άσθματος
Authors: Παπαπορφυρίου Αναστασία
Published: September 2021

Εισαγωγή: Η Ακτιβίνη Α είναι μια κυτταροκίνη με ποικίλες δράσεις και ουσιαστικό ρόλο στη φλεγμονή και την ιστική αναδιαμόρφωση. Η Φολιστατίνη μπορεί να τροποποιήσει τη δραστικότητα της Ακτιβίνης Α.Σκοπός: Ο σκοπός της παρούσας μελέτης είναι να αξιολογήσει τα επίπεδα Ακτιβίνης Α και Φολιστατίνης στο υπερκείμενο των προκλητών πτυέλων και το βρογχοκυψελιδικό έκπλυμα (BAL) ασθματικών ασθενών και να διερευνήσει πιθανές συσχετίσεις των επιπέδων αυτών με τη σοβαρότητα της νόσου καθώς και με παράγοντες που εμπλέκονται στη φλεγμονώδη διεργασία και στην αναδιαμόρφωση των αεραγωγών. Μέθοδοι: Πενήντα οκτώ ασθενείς με άσθμα εκ των οποίων τριάντα τρεις είχαν σοβαρό, ανθιστάμενο στη θεραπεία άσθμα και δέκα υγιείς εθελοντές συμμετείχαν στη μελέτη. Όλοι οι συμμετέχοντες υπεβλήθησαν σε πρόκληση πτυέλων προκειμένου να υπολογιστεί η επί της εκατό αναλογία φλεγμονωδών κυττάρων και να προσδιοριστούν τα επίπεδα Aκτιβίνης A, Φολιστατίνης, ECP, TGF- β1, IL-13 και IL-8 στο υπερκείμενο των προκλητών πτυέλων. Επίσης, είκοσι δύο ασθενείς με άσθμα υπεβλήθησαν σε βρογχοσκόπηση με λήψη BAL και βρογχικών βιοψιών, όπου μετρήθηκαν τα επίπεδα των προαναφερθεισών κυτταροκινών, παράγοντες αναδιαμόρφωσης των αεραγωγών και έγινε ανοσοϊστοχημική χρώση για υποδοχείς της Ακτιβίνης Α.Αποτελέσματα: Τα επίπεδα της Ακτιβίνης Α (pg/ml) ήταν στατιστικά σημαντικά υψηλότερα στους ασθενείς με σοβαρό, ανθιστάμενο στη θεραπεία άσθμα [διαμέσος τιμή (εύρος τεταρτημορίων) 76 (33-185)] σε σύγκριση με τους ασθενείς με μέτριο και ήπιας βαρύτητας άσθμα [44 (18-84)] (p=0.005), ενώ τα επίπεδα της Φολιστατίνης δεν παρουσίαζαν στατιστικά σημαντική διαφορά στις δύο ομάδες. Τα επίπεδα Activin A (pg/ml) στο BAL ήταν επίσης υψηλότερα στο σοβαρό ανθιστάμενο στη θεραπεία άσθμα συγκριτικά με το ήπιο και μέτριας βαρύτητας άσθμα. Παρατηρήθηκε σημαντική συσχέτιση μεταξύ των επιπέδων της Ακτιβίνης Α, του TGF-β1 και του ποσοστού των ηωσινοφίλων των πτυέλων και του BAL, ενώ παράλληλα το πάχος της βασικής μεμβράνης (RBM) στις βρογχικές βιοψίες παρουσίαζε στατιστικά σημαντική συσχέτιση μόνο με τα επίπεδα της Ακτιβίνης Α στο BAL. Καμμία στατιστικά σημαντική διαφορά δεν παρατηρήθηκε στην ανοσοϊστοχημική χρώση για τον υποδοχέα της Ακτιβίνης ActRIB μεταξύ των ασθενών με σοβαρό ανθιστάμενο στη θεραπεία άσθμα και εκείνων με ήπιο και μέτριας βαρύτητας άσθμα. Συμπεράσματα: Τα επίπεδα της Ακτιβίνης Α στα προκλητά πτύελα και το BAL είναι στατιστικά σημαντικά υψηλότερα στους ασθενείς με σοβαρό ανθιστάμενο στη θεραπεία άσθμα σε σχέση με τους ασθενείς με ήπιο και μέτριας βαρύτητας άσθμα. Η θετική συσχέτιση των επιπέδων της Ακτιβίνης Α με τον TGF-β1, το ποσοστό των ηωσινοφίλων και το πάχος της βασικής μεμβράνης υποδηλώνει ένα πιθανό ρόλο της Ακτιβίνης Α στη φλεγμονή και την αναδιαμόρφωση των αεραγωγών στο σοβαρό ανθιστάμενο στη θεραπεία άσθμα.
Μελέτη της διηλεκτρικής συνάρτησης και των μη θερμικών επιπτώσεων των εναλλασσόμενων ηλεκτρικών πεδίων σε διάλυμα λυσοζύμης με προσομοιώσεις μοριακής δυναμικής
Authors: Φλώρος Στυλιανός
Published: September 2021

Η ανάπτυξη της τεχνολογίας μικροκυμάτων καθώς και η χρήση νέων εφαρμογών μικροκυματικής ακτινοβολίας στον τομέα της ιατρικής έχουν πλέον ανανεώσει το ενδιαφέρον για την μελέτη της διηλεκτρικής συμπεριφοράς των βιολογικών συστημάτων. Στο πρώτο μέρος αυτής της εργασίας εφαρμόσαμε την προσέγγιση Fröhlich-Kirkwood σε συνδυασμό με την θεωρία της γραμμικής απόκρισης για να μελετήσουμε την διηλεκτρική συμπεριφορά ενός μοντέλου διαλύματος λυσοζύμης με χρήση προσομοιώσεων μοριακής δυναμικής. Χρησιμοποιώντας μια κατάλληλη και λεπτομερή μέθοδο διαχωρισμού των κελυφών ενυδάτωσης γύρω από το μόριο της πρωτεΐνης, καταφέραμε να αναπαράγουμε με τρόπο ποσοτικό την ολική διηλεκτρική πειραματική συμπεριφορά ενός διαλύματος λυσοζύμης συγκεντρώσεως 9.88 mM. Μετά από λεπτομερή ανάλυση των υπολογιζόμενων διηλεκτρικών φασμάτων ταυτοποιήθηκαν δύο δ-διεργασίες σε συχνότητες κοντά στα 200 MHz (δ1) και 1 GHz (δ2) του φάσματος. Η διεργασία δ1 οφείλεται κυρίως στην διηλεκτρική απόκριση του πρώτου κελύφους ενυδάτωσης, ενώ η δ2 σχετίζεται με μόρια νερού που ανήκουν στον κύριο όγκο του υγρού και στο δεύτερο κέλυφος ενυδάτωσης. Επιπλέον, για πρώτη φορά παρουσιάζονται ενδείξεις για την ύπαρξη μιας πολύ γρήγορης χαλάρωσης στην περιοχή συχνοτήτων των 1011 Hz. Υπολογίσαμε επίσης τις στατικές διηλεκτρικές σταθερές της λυσοζύμης, του πρώτου και δεύτερου κελύφους ενυδάτωσης χρησιμοποιώντας τις προσεγγίσεις Fröhlich-Kirkwood και την θεωρία της γραμμικής απόκρισης.Παράλληλα, η χρήση συσκευών μικροκυματικής ακτινοβολίας στην καθημερινή μας ζωή εντείνει περισσότερο από ποτέ την ανάγκη της μελέτης των μη θερμικών επιπτώσεων της ακτινοβολίας στα βιολογικά συστήματα. Για το λόγο αυτό, στο δεύτερο μέρος της παρούσας διατριβής, προχωρήσαμε στη διηλεκτρική μελέτη μιας πρωτεΐνης και συγκεκριμένα της λυσοζύμης με χρήση προσομοιώσεων μοριακής δυναμικής ένα βήμα πιο πέρα, εξετάζοντας πιθανές εξαρτώμενες από την συχνότητα αλλαγές στις δομικές και δυναμικές ιδιότητες του διαλύματος της λυσοζύμης μετά από εφαρμογή ηλεκτρικών πεδίων σε συχνότητες στην περιοχή των μικροκυμάτων. Τα διηλεκτρικά φάσματα που προέκυψαν με τον τρόπο αυτό συμφωνούν εξαιρετικά με αυτά της προσέγγισης Fröhlich-Kirkwood και της θεωρίας της γραμμικής απόκρισης. Παρατηρήθηκαν αξιοσημείωτες δομικές αλλαγές στην πρωτεΐνη σε συχνότητες κοντά στην περιοχή της μέγιστης απορρόφησης της λυσοζύμης. Επίσης διαπιστώθηκε μείωση της πυκνότητας του κελύφους ενυδάτωσης εξαρτώμενη από τη συχνότητα του πεδίου. Τέλος, διερευνήθηκε η επίδραση της συχνότητας των ηλεκτρικών πεδίων στην κινητική και δυναμική των δεσμών υδρογόνου μεταξύ πρωτεΐνης και μορίων νερού προτείνοντας μια κατάλληλη επέκταση του μοντέλου κινητικής των Luzar & Chandler που ερμηνεύει καλύτερα τα αποτελέσματα με εφαρμογή πεδίων και οδηγεί σε ακριβέστερους υπολογισμούς του χρόνου ζωής των υδρογονικών δεσμών.
Μελέτη των επιπέδων έκθεσης σε ενδοκρινικούς διαταρακτές της πληθυσμιακής ομάδας (Κοορτής) μητέρας-παιδιού ΡΕΑ (Κρήτη)
Authors: Μυριδάκης Αντώνιος
Published: September 2021

Οι φθαλικοί εστέρες (phthalate esters, PEs), η δισφαινόλη-Α (bisphenol-A, BPA) και τα παραβένια (parabens, PBs) χρησιμοποιούνται ευρέως σε πάρα πολλά προϊόντα καθημερινής χρήσης. Παρουσιάζουν ενδοκρινική δραστικότητα και συνδέονται με αρνητικές επιδράσεις στη υγεία. Ο ανθρώπινος οργανισμός, αφού έρθει σε επαφή με αυτές τις ενώσεις, τις μεταβολίζει και τις αποβάλει κυρίως μέσω των ούρων. Τα επίπεδα των μεταβολιτών στα ούρα αποτελούν βιοδείκτες έκθεσης. Αναπτύχθηκε μια μέθοδος προσδιορισμού οκτώ μεταβολιτών των PE, έξι PB και της BPA με χρήση υγρής χρωματογραφίας συζευγμένης με διαδοχική φασματομετρία μαζών (liquid chromatography-tandem mass spectrometry, LC-MS/MS). Για πρώτη φορά επετεύχθη: Ι) ένα κοινό πρωτόκολλο επεξεργασίας ανθρώπινων ούρων για τον προσδιορισμό μεταβολιτών των PEs, PBs και BPA, II) ο διαχωρισμός των ισο- / κ- μορφών του πρόπυλο- και βούτυλο- παραβενίου με χρήση συμβατικής χρωματογραφικής στήλης υψηλής απόδοσης.Η μέθοδος εφαρμόστηκε στην ανάλυση δειγμάτων από διακόσιες τριάντα εννέα (239) εγκυμονούσες γυναίκες, τα ισάριθμα (239) παιδιά τους στην ηλικία των 2.5 ετών και από πεντακόσια (500) 4-χρονα παιδιά, μέλη της κοόρτης «ΡΕΑ». Τα επίπεδα συγκεντρώσεων των μεταβολιτών των PEs και της BPA ήταν συγκρίσιμα με αντίστοιχες μελέτες, που διεξάχθηκαν σε χώρες της Ευρώπης και των Η.Π.Α., ενώ τα επίπεδα των PBs βρέθηκαν υψηλότερα σε σχέση με μελέτη από τη Δανία. Η ημερήσια πρόσληψη (Daily Intake, DI) κατά την εγκυμοσύνη ήταν υψηλότερη σε σχέση με τα παιδιά για όλες τις ενώσεις που εξετάστηκαν, εκτός από το δι-αίθυλο-έξυλο-εστέρα του φθαλικού οξέος (di-2-ethylhexyl phthalate, DEHP) και την BPA. Τα επίπεδα της παραμέτρου DI ήταν χαμηλότερα στα παιδιά 4-ετών σε σχέση με αυτά των 2.5 ετών. Ασθενείς συσχετίσεις (two-tailed spearman; CC 0.1-0.2; p<0.01) παρατηρήθηκαν στις συγκεντρώσεις εγκυμοσύνης/παιδιών 2.5-ετών των δι-αίθυλο-φθαλικού εστέρα (di-ethyl phthalate, DEP), δι-βούτυλο-φθαλικού εστέρα (di-n-butyl phthalate, DnBP), βούτυλο-βένζυλο-φθαλικού εστέρα (butyl-benzyl phthalate, BBP) και αίθυλο-παραβενίου (ethyl paraben, EPB). Η έκθεση ομαδοποιήθηκε σε δυο κύριες πηγές: προερχόμενη από πλαστικά υλικά για τους PEs/BPA και από είδη προσωπικής υγιεινής-φροντίδας για τα PBs/DEP(di-ethyl phthalate). Η μελέτη του μεταβολισμού του DEHP έδειξε ότι η έκταση του σχετίζεται με την ηλικία και το φύλο. Η συνεισφορά των PΕs στην αντίστοιχη ημερήσια πρόσληψη, μέσω του αέρα εσωτερικού χώρου και του πόσιμου νερού, ήταν σε χαμηλά ποσοστά ως προς τη συνολική.
Προηγμένες μέθοδοι φασματικής εκτίμησης
Authors: Αγγελόπουλος Κωνσταντίνος
Published: September 2021

Ο τομέας της σχεδίασης και μελέτης τεχνικών εκτίμησης φάσματος συνιστά θεμελιώδες πεδίο έρευνας εντός της ευρύτερης περιοχής της επεξεργασίας σήματος. Αν και διαχρονικά ο τομέας αυτός αποτελεί αντικείμενο σημαντικής ερευνητικής δραστηριότητας, το τελευταίο διάστημα καταγράφεται διαρκώς αυξανόμενο ερευνητικό ενδιαφέρον για μια συγκεκριμένη κατηγορία εκτιμητών φάσματος, τους εκτιμητές Συστοιχιών Προσαρμοζόμενων Φίλτρων. Οι εκτιμητές αυτοί κατατάσσονται στην κατηγορία των Μη Παραμετρικών μεθόδων εκτίμησης φάσματος και έχει καταδειχτεί ότι αποδίδουν εκτιμήσεις υψηλής ποιότητας. Ωστόσο, το μαθηματικό μοντέλο περιγραφής τους χαρακτηρίζεται από αυξημένη πολυπλοκότητα και αναπόφευκτα το υπολογιστικό φορτίο που απαιτείται για την απευθείας υλοποίησή τους είναι εξαιρετικά υψηλό. Η παρούσα διδακτορική διατριβή επιχειρεί να συμβάλλει στον εν λόγω τομέα, με κύρια επιδίωξη την κατάρτιση αλγόριθμων χαμηλής υπολογιστικής πολυπλοκότητας για μια σειρά δημοφιλών μεθόδων εκτίμησης της παραπάνω κατηγορίας. Η μελέτη επικεντρώνεται, κυρίως, στις μεθόδους Capon, APES και IAA (για εκτίμηση MSC φάσματος) με τη διατύπωση για την καθεμία, ενός μαθηματικού μοντέλου υλοποίησης, ισοδύναμου του ευθέος υπολογισμού τους, αλλά με θεωρητική πολυπλοκότητα υπολογισμών τάξεις μεγέθους χαμηλότερη. Επιπλέον, προτείνεται και ένας νέος MSC εκτιμητής βασισμένος στη μέθοδο SLIM. Όσον αφορά στους νεότερους εκτιμητές (IAA, SLIM), προτείνονται μέθοδοι εκτίμησης για εφαρμογή σε σήματα με μη διαθέσιμα δείγματα (missing data case), καθώς και σε δισδιάστατα σήματα, συνοδευόμενες πάντα από αλγόριθμους για αποδοτική υλοποίησή τους. Σε συνέχεια των παραπάνω υλοποιήσεων που αφορούν batch εκτιμήσεις, μελετάται η περίπτωση των χρονικά μεταβαλλόμενων σημάτων και οι πιθανές επιλογές για σχεδιασμό αντίστοιχων εκτιμητών (time-adaptive). Έτσι, με αξιοποίηση και κατάλληλη αναδιατύπωση ή προσαρμογή της μεθόδου IAA, καταρτίζεται εκτιμητής MSC φάσματος για χρονικά μεταβαλλόμενα σήματα (συμπεριλαμβανομένης της περίπτωσης όπου κάποια δείγματα δεν είναι διαθέσιμα). Η εργασία πάνω στα χρονικά μεταβαλλόμενα σήματα επεκτείνεται και στον υπολογισμό του PSD φάσματος για σήματα με μη διαθέσιμα δείγματα, με παράλληλη υλοποίηση μηχανισμού ανασύστασης των χαμένων δειγμάτων. Αυτοί οι εκτιμητές PSD φάσματος λειτουργούν με παράθυρα εκτίμησης που ολισθαίνουν κατά ένα δείγμα ή κατά μπλοκ δειγμάτων κάθε φορά. Επίσης, διερευνάται και η περίπτωση χρονικά μεταβαλλόμενων σημάτων δύο διαστάσεων. Για τους παραπάνω εκτιμητές υλοποιούνται αλγόριθμοι υλοποίησης εξαιρετικά ταχείς (πολύ πιο αποδοτικοί σε σχέση με γρήγορους αλγόριθμους άλλων αντίστοιχων εκτιμητών). Για όλες τις προτεινόμενες υλοποιήσεις διεξάγονται ενδεικτικά πειράματα προσομοίωσης (για αποτύπωση της ποιότητας της εκτίμησης) και υπολογίζεται το θεωρητικό φορτίο υπολογισμών που απαιτούν οι αποδοτικοί αλγόριθμοι, αντιπαραβάλλοντάς το με την πολυπλοκότητα της ευθείας υλοποίησης.